Neisti (tímarit)

Neisti var íslenskt tímarit sem gefið var út frá 1963 fram til 1985. Fyrstu árin kom tímaritið út fjórum sinnum á ári en lengst af var það gefið út mánaðarlega með mjög misjöfnum blaðsíðufjölda. Neisti var alla tíð málgagn sósíalisma af ýmsum tegundum, þau samtök sem stóðu að útgáfunni skiptu um nafn fjórum sinnum á útgáfutímanum. Einnig breyttist innihald tímaritsins, frá sterku ívafi af menningarefni til harðlínu kommúnisma sem ekki síst snérist um deilur um réttan skilning á fræðikenningunni.  

Æskulýðsfylkingin – Samtök ungra sósíalista, sem var ungliðahreyfing Sósíalistaflokksins, stóð að tímaritinu frá 1963 þar til að nafninu var breytt í „Fylkingin - baráttusamtök sósíalista“ árið 1970. Hafði Æskulýðsfylkingin þá sagt skilið við Alþýðubandalagið sem var arftaki Sósíalistaflokksins. Þegar trotskíistar höfðu náð meirihluta í samtökunum 1976 var nafninu breytt í „Fylking byltingarsinnaðra kommúnista“. Því var síðan endanlega breytt í „Baráttusamtök sósíalista“ árið 1984.

Ritstjórar Neista voru:
Magnús Jónsson
Hallveig Thorlacius
Úlfur Hjörvar
Eyvindur Eiríksson
Leifur Jóelsson
Franz A. Gíslason
Bergþóra Gísladóttir
Vernharður Linnet
Haraldur S. Blöndal
Guðmundur Hallvarðsson
Tryggvi Aðalsteinsson
Ragnar Stefánsson – skráður ábyrgðarmaður
Ragnhildur Óskarsdóttir
Birna Þórðardóttir – skráð ábyrgðarmaður
Árni Sverrisson
Már Guðmundsson

Tengill
 Stafrænt aðgengi að öllum tölublöðum Neista hjá Landsbókasafninu

Flokkur:Íslensk tímarit